《陈卿座上得贵字》
宋代·释居简

后来如积薪，在前类扬秕。群飞刺天去，寻坠九地底。

扶摇转羊角，力尽固应尔。赵孟能贱之，何取赵孟贵。

譬夫春方妍，处处耀桃李。冶容倚皓态，厥类叵胜纪。

一时颜色鲜，永永曷足恃。要当见平生，姑待灏商至。

楩楠大蔽牛，支厦栋梁器。春风不知喜，秋风不知畏。

炎炎金石流，凛凛复堕指。四时有常守，坐看造物戏。

用大古所难，肯顾万牛废。怀哉楚令尹，落落差可拟。

弹冠既三仕，解冠辄三已。岂弗曰代耕，岂弗曰行志。

终将奚以为，了弗事愠喜。一笑付倘来，道在百不理。

特操固超绝，小智谩嗟异。区区荣辱际，判然遂成二。

炙手苟可热，骈首争附丽。欣戚变妻孥，况复论州里。

悠哉经济才，未始挂牙齿。不独不过口，未必不掩鼻。

恶此而逃之，政恐不免耳。弗为天下先，闻诸老聃氏。

徐行后长者，孟氏亦若是。聃也未暇学，学孟顾不韪。

唐虞已千古，执中揆诸理。问之果何事，孝悌而已矣。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。